SKRIFTLIG FORESPØRGSEL P-0371/03

af Reino Paasilinna (PSE) til Kommissionen

(7. februar 2003)

Om: Tankskibet Stemnitsas sejlads i den isfyldte Finske Bugt

Det græske tankskib Stemnitsa sejler med olie i Den Finske Bugt til trods for gentagne opfordringer og advarsler fra de finske myndigheder. Fartøjet er stort i forhold til den snævre sejlrende det har en længde på 274 m, og kun stævnen er lettere isforstærket. For øjeblikket er issituationen i Den Finske Bugt usædvanlig vanskelig. I den flere meter tykke pakis kan så stort og svagt fartøj blive knust, hvad der ville få katastrofale konsekvenser. De finske søfartsmyndigheder anser Stemnitsas sejlads for at udgøre en alvorlig trussel mod miljøet i Østersøen, som er specielt sårbart, især fordi fartøjet transporterer olie. Rusland anser dog ikke fartøjet for at være uegnet til issejlads, og forhandlingerne på embedsmands- og ministerplan har ikke ført til en løsning på problemet.

For øjeblikket sejler Stemnitsa på vej mod oliehavnen på den russiske ø Koivisto (Primorski), hvor den skal laste over 100 000 tons olie. Fartøjet sejler med bistand fra kun en enkelt isbryder, hvad der ikke er tilstrækkeligt til at holde farvandet foran det isfrit. Stemnitsa har allerede flere gange siddet fast i isen. Samtidig bliver isforholdene i sejlrenderne i Den Finske Bugt til stadighed vanskeliggjort på grund af grødis. Snesevis af skibe med kurs mod russiske havne sidder allerede fast i isen forskellige steder i Den Finske Bugt.

Hvad agter Kommissionen at foretage sig for at afværge denne alvorlige trussel mod miljøet i et af EU's indre farvande, og hvordan vil den gribe ind over for de russiske myndigheder, idet disse flere gange blot har udvist ligegyldighed?

Svar afgivet på Kommissionens vegne af Loyola de Palacio

(13. marts 2003)

Kommissionen er opmærksom på vanskelighederne ved at sejle i Den Finske Bugt og deler fuldt ud de finske myndigheders bekymring med hensyn til de risici, der er forbundet med transport af olieprodukter på disse vilkår. Den har ved gentagne lejligheder mindet om, at det er absolut påkrævet, at der træffes alle harmoniserede foranstaltninger til forebyggelse af nye katastrofer i Unionens indre farvande.

Straks efter olietankeren Prestiges forlis offentliggjorde Kommissionen den 3. december 2002 en meddelelse om skærpet sikkerhed til søs(1), fulgt op af en række ambitiøse konklusioner, som vedtoges enstemmigt i Rådet.

For så vidt angår passage igennem internationale farvande nær ved medlemsstaternes kyster af fartøjer, der transporterer ladninger, som i givet fald kan være farlige, anser Kommissionen det for nødvendigt at ændre den internationale havret med henblik på at skabe en bedre ligevægt mellem den frie bevægelighed og kyststaternes interesser, så disse kan beskytte deres kyster mod alle eventuelle risici.

Som led heri har Kommissionen nu anmodet samtlige Unionens nabolande samt en række andre partnerlande og forskellige internationale institutioner som f.eks. De Forenede Nationer om en mere håndfast indsats med det formål at forbedre de internationale retsbestemmelser vedrørende forurening hidhørende fra fartøjer. Tilsvarende har den anmodet samtlige medlemsstater om deres støtte til aktiv fremme af Den Internationale Søfartsorganisation (IMO) inden for De Forenede Nationer og andre kompetente instanser samt tilpasning af de havretlige bestemmelser til de nye krav, der stilles til sikkerheden inden for det 21. århundredes skibsfart.

Sideløbende hermed er Kommissionen for øjeblikket inden for rammerne af sine beføjelser i gang med at behandle spørgsmålet vedrørende betingelserne for transport ad søvejen af olieprodukter igennem Østersøen sammen med de russiske myndigheder.

(1) KOM(2002) 681 endelig udg.